สังคมข่าวหุ้น
ดัชนีตลาดหุ้นไทยปิดที่ระดับ 1,606.07 จุด เพิ่มขึ้น 3.74 จุด มูลค่าการซื้อขาย 55,161.25 ล้านบาท จับตาการประชุมของเฟดจะปรับขึ้นดอกเบี้ย 0.75%
ดัชนีตลาดหุ้นไทยปิดที่ระดับ 1,606.07 จุด เพิ่มขึ้น 3.74 จุด มูลค่าการซื้อขาย 55,161.25 ล้านบาท จับตาการประชุมของเฟดจะปรับขึ้นดอกเบี้ย 0.75%
30 ต.ค. 2565

ดัชนีตลาดหุ้นไทยปิดที่ระดับ 1,606.07 จุด เพิ่มขึ้น 3.74 จุด มูลค่าการซื้อขาย  55,161.25 ล้านบาท จับตาการประชุมของธนาคารกลางสหรัฐ (เฟด) จะปรับขึ้นดอกเบี้ย 0.75% และการทยอยประกาศงบไตรมาส 3/2565 ของบริษัทจดทะเบียนในตลาดหลักทรัพย์ฯ
LEO ลุยระบบการขนส่งทางราง เซ็นสัญญาความร่วมมือทางธุรกิจกับ China Post Yunnan รัฐวิสาหกิจชั้นนำของจีน พร้อมจับมือ “เบาไทย อินเด็กซ์ แอสโซซิเอท–ศรีตรังโลจิสติกส์” เสริมความแข็งแกร่งขนส่งสินค้าทางรถไฟ จีน-ลาว-ไทย รวมถึงพัฒนาธุรกิจซัพพลายเชน หาสินค้าจากประเทศไทยผ่าน e-Commerce Platform ของ China Post ในจีน ฟากซีอีโอ “เกตติวิทย์ สิทธิสุนทรวงศ์” ลั่นช่วยการให้บริการโลจิสติกส์สำหรับการขนส่งสินค้าทางรางไปยังจีนได้ครบวงจรมากขึ้น หนุนรายได้เพิ่มไม่ต่ำกว่า 200 ล้านบาท/ปี ผลักดันผลงานโตกระฉูดตั้งแต่ปี 2566 เป็นต้นไป
TOP ประกาศจ่ายเงินปันผลระหว่างกาลจากกำไรสะสม ในอัตรา 2 บาท/หุ้น คิดเป็นยีลด์ราว 3.77% จากราคาหุ้นล่าสุด (28 ต.ค. 2565) ที่ 53 บาท ซึ่งจะขึ้นเครื่องหมาย XD วันที่ 10 พ.ย. 2565 และจ่ายปันผล วันที่ 25 พ.ย. 2565
หุ้นไอพีโอ “เอเชี่ยน อะไลอันซ์ อินเตอร์เนชั่นแนล” หรือ AAI ซึ่งสปินออฟจากบริษัทแม่ “เอเชี่ยนซี คอร์ปอเรชั่น” หรือ ASIAN จะเข้าซื้อขายในตลาด SET วันพรุ่งนี้ (1 พ.ย. 2565) หลังเสนอขายหุ้นไอพีโอ 637.5 ล้านหุ้น ที่ราคา 5.55 บาท/หุ้น คิดเป็น P/E ที่ประมาณ 16 เท่า เมื่อเทียบกับอุตสาหกรรมอาหารสัตว์เลี้ยงในต่างประเทศ ที่มี P/E มากกว่า 20 เท่า จึงค่อนข้างมีส่วนลด คาดจะได้รับการตอบรับที่ดีจากนักลงทุน และจากแผนการลงทุนที่ชัดเจนในการเพิ่มกำลังการผลิตอาหารสัตว์เลี้ยงแบบเปียกในไทย รวมถึงลงทุนในคลังสินค้าอัตโนมัติแห่งที่ 2 เพื่อรองรับคำสั่งซื้อที่จะเพิ่มขึ้นในอนาคต นับเป็นก้าวสำคัญที่จะช่วยเสริมศักยภาพให้เติบโตอย่างแข็งแกร่งและยั่งยืนมากขึ้นได้
ต่อมาวันที่ 2 พ.ย. 2565 หุ้นไอพีโออีกหนึ่งบริษัท “เบทาโกร” หรือ BTG เตรียมเข้าเทรดในตลาด SET หลังประสบความสำเร็จในการขายหุ้นไอพีโอจำนวน 500 ล้านหุ้น (รวมการจัดสรรหุ้นส่วนเกินเต็มจำนวน 65.20 ล้านหุ้น เพื่อลดความผันผวนของราคาหุ้นและสร้างความเชื่อมั่นให้แก่นักลงทุนในช่วง 30 วันแรก) ที่ราคาเสนอขาย 40 บาท/หุ้น คิดเป็นมูลค่าการเสนอขายรวมไม่เกิน 20,000 ล้านบาท นับเป็นไอพีโอของกลุ่มเกษตรและอุตสาหกรรมอาหารที่มีมูลค่าเสนอขายสูงที่สุดในประวัติศาสตร์ตลาดทุนไทยเท่าที่เคยมีมา และยังมีมูลค่าการเสนอขายสูงที่สุดในภูมิภาคเอเชียตะวันออกเฉียงใต้ในปีนี้
ตลาดหลักทรัพย์ฯ ให้ CMO เข้าข่ายมาตรการกำกับการซื้อขาย ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์)  ตั้งแต่วันที่ 31 ต.ค.-18 พ.ย. 2565 ส่งผลให้สภาพคล่องการเก็งกำไรปรับลง
วันที่ 5 พ.ย.นี้ TM เตรียมเปิดให้บริการ The Parents Nursing Home ที่ซอยราษฎร์พัฒนา 2 หรือซอยมิสทีน ถนนรามคำแหง มั่นใจเป็นศูนย์ดูแลผู้สูงอายุในทุกภาวะที่ดูแลโดยแพทย์เฉพาะทางและบุคลากรที่เชี่ยวชาญ หวังรองรับสังคมผู้สูงอายุที่มีประมาณ 12 ล้านคน หรือประมาณ 20% ของประชากรไทย คาดสร้างรายได้เพิ่มราว 70-80 ล้านบาท/ปี ด้วยบริการที่มีคุณภาพภายใต้มาตรฐานที่กำหนดโดยกระทรวงสาธารณสุข